OBH 1166/1999
Az állampolgári jogok országgyűlési biztos általános helyettesének jelentése
Ügyintéző: dr. Bakos Anita

A vizsgálat megindítása
	A Fővárosi Önkormányzat visegrádi Idősek Otthonának egy mozgáskorlátozott lakója az állampolgári jogok országgyűlési biztosához intézett beadványában sérelmezte, hogy 1999. február 25-én az intézet egyik segédápolója megtámadta és tettleg bántalmazta. 
	Mivel az ügyben felmerült az Alkotmány 54. §-ban foglalt emberi méltósághoz való jog sérelmének a gyanúja, megindítottam a vizsgálatot. A vizsgálat során megkerestem az idősek otthona igazgatóját és felkértem az ügyben vizsgálat lefolytatására. 

Az érintett alkotmányos jog

A MAGYAR KÖZTÁRSASÁG ALKOTMÁNYA
54. § (1) A Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani.
(2) Senkit nem lehet kínzásnak, kegyetlen, embertelen, megalázó elbánásnak vagy büntetésnek alávetni, és különösen tilos emberen a hozzájárulása nélkül orvosi vagy tudományos kísérletet végezni.

A megállapított tényállás és a vizsgálat megállapításai
	Az igazgató asszony 2000. április 7-én kelt levelében a következőkről tájékoztatott. A panaszos 1997. február 6-tól 1999. április 1-ig volt az otthon lakója. A panaszos 1999. február 25-én hangos veszekedésbe keveredett a panaszos által segédápolónak nevezett személlyel, aki valójában maga is gondozott, aki alkalmanként besegített az egészségügyi személyzetnek. Az incidens napján hangos szóváltás volt a két lakó között, amelynek következtében a "segédápoló" a tolókocsiban ülő panaszost a falhoz szorította. 
	Az ügyeletes nővér jelentette az esetet a felettesének és ennek következtében az otthonban szakmai értekezletet hívtak össze. Az értekezleten döntés született, amelynek következtében a "segédápolót" elmarasztalták és azonnali hatállyal felmentették a munkavégzés alól. Az igazgatónő véleménye szerint a panaszos hozzáférhetetlen viselkedésével hozzájárult ahhoz, hogy sor került e kellemetlen incidensre. További hasonló esetekről az igazgatónő nem számolt be.
	Tekintettel arra, hogy az otthon vezetése megtette az adott helyzetben szükséges intézkedéseket - értekezletet hívott össze az ügy megtárgyalására, és a felelőst megrovásban, illetve büntetésben részesítette - további vizsgálatot az ügyben nem tartok szükségesnek. A megoldódott panaszra tekintettel ajánlást nem teszek. 

Budapest, 2000. május 12.

Dr. Polt Péter